Rreziku i kërcënimit rus forcon lidhjet brenda NATO-s 
Analistët perëndimorë thonë se përballë kërkesave të skajshme të Rusisë, alternativa e vetme ishte një përgjigje e koordinuar e aleancës
Anije dhe avionë luftarakë të 28 vendeve anëtare të NATO-s bënë një stërvitje në brigjet italiane në fillim të këtij muaji. Aleatët e NATO-s po vendosin personel ushtarak dhe pajisje në gjithë Evropën Lindore. Britania po forcon dislokimet në Estoni dhe Poloni dhe po shqyrton mundësinë e dërgimit të trupave të tjera në Evropën Juglindore. Sekretari i Përgjithshëm i NATO-s përshëndeti ofertën e Britanisë. Shtetet e Bashkuara kanë dislokuar 3 mijë trupa shtesë në Poloni dhe Rumani. Franca po dërgon trupa në Rumani. Dhe Gjermania që është kritikuar në të kaluarën se nuk ka mbajtur një qëndrim më të ashpër ndaj Rusisë, po rrit numrin e trupave në Lituani. Veprimet e Rusisë e kanë forcuar unitetin e NATO-s, thotë analisti Jonathan Eyal. Sondazhet tregojnë një rritje të mbështetjes publike për NATO-n si në vendet anëtare, ashtu edhe tek aleatët që nuk janë anëtarë, përfshirë Suedinë dhe Finlandën. Megjithëse asnjë prej tyre nuk pritet t'i bashkohet aleancës së shpejti, të dyja vendet kanë shprehur alarmin për grumbullimin e trupave ruse. Rusia ka grumbulluar më shumë se 100,000 trupa pranë kufirit me Ukrainën, një përllogaritje e gabuar, thotë analisti Eyal. Por Rusia beson se e ka arritur objektivin për të mbajtur Ukrainën dhe Gjeorgjinë jashtë aleancës, thotë analisti Alex Titov. Megjithë mohimet e Moskës, shumë udhëheqës perëndimorë vazhdojnë të besojnë se Rusia ka në plan të pushtojë Ukrainën. Shumë vëzhgues thonë se kërcënimi rus e ka rigjallëruar aleancën e NATO-s në vend që të nxjerrë në pah ndarje në radhët e saj.